和林德祖惠山詩一首
作者：程俱
朝代：宋

paragraphs: 好山如幽士，勝絕不可攀。
往者天姥夢，長謡愁謫仙。
兹山出平野，秀特無株連。
招提倚雲錦，森然見林巒。
幽尋無十里，正處閑忙間。
入門心目静，世累若可捐。
靈泉出土脉，汨汨無流難。
茶神瀹浮乳，方士沉餘丹。
我生猿鶴姿，頗有山水緣。
何時共清賞，杖屨窮崖巔。